रायसीना पहाड़ी पर राजपथ की एक ओर साउथ ब्लॉक एवं दूसरी ओर नार्थ ब्लॉक १९३१ में निर्मित किए गए थे । २० वीं सदी के प्रारंभ में ब्रिटेन के एक सुविख्यात वास्तुकार हरबर्ट बेकर द्वारा अभिकल्पित सचिवालय की दोनों भव्य इमारतें सेंट्रल विस्टा के दोनों ओर राष्ट्रपति भवन के पार्श्व में स्थित हैं। साउथ ब्लॉक मेहराबदार सीढियों और ऊँची छत वाले गलियारों की भूलभूलैया है। विशाल गुम्बजों वाले स्तम्भश्रेणियों तथा सपाट छतें इस भवन की उल्लेखनीय विशेषताएं हैं ।